ইসলামের দৃষ্টিতে উপহাস

উপহাস হল কাউকে অবজ্ঞা বা হেয় করা, যার মাধ্যমে ব্যক্তিকে নীচু বা হীন হিসেবে দেখানোর চেষ্টা করা হয়।  এটি কখনো শুধুই ঠাট্টা-মশকরা হতে পারে; তবে অনেক সময় উদ্দেশ্যপ্রণোদিতভাবে কারো অনুভূতিকে আঘাত দেওয়ার জন্য এটি করা হয়। উপহাস করার বিভিন্ন মাধ্যম আছে; যেমন: কথাবার্তা, অঙ্গভঙ্গি, ব্যঙ্গচিত্র বা চিত্রাঙ্কন। এটি কখনো মজার হতে পারে, আবার কখনো খুবই কঠোর ও অবমাননাকর হতে পারে। সাহিত্য ও শিল্পকলায় উপহাসের বিভিন্ন উদাহরণ পাওয়া যায়। অনেক সময় এটি সামাজিক বা রাজনৈতিক ব্যঙ্গাত্মকের রূপ নেয়। তবে ইসলামি দৃষ্টিকোণ থেকে কাউকে বিদ্রূপ করা বা তার প্রতি অবজ্ঞা প্রদর্শন করা অন্যায় ও নিন্দনীয়। 

ইমাম ইবনে তাইমিয়া বলেন: উপহাস হল বিদ্রূপ ও ঠাট্টা করা, যার মাধ্যমে কোনো কথা বা কাজকে গুরুত্ব ও বাস্তবতা থেকে সরিয়ে হাস্যরস ও খেলায় পরিণত করা হয়। যে ব্যক্তি অন্যদের উপহাস করে, সে সাধারণত তাদের গুণাবলী ও কার্যকলাপকে তুচ্ছতাচ্ছিল্য করে এবং তাদের মর্যাদা খাটো করার চেষ্টা করে। যেমন, যারা ইসলামের শুরুতে স্বেচ্ছায় দান-সদকা করেছিল, তাদেরও অতীতে উপহাস করা হয়েছিল।

উপহাস ও ব্যঙ্গের মধ্যে পার্থক্য 
উপহাস হলো কোনো ব্যক্তিকে এমন কাজের ফলে নিন্দা করা, যা সে করেনি। ব্যঙ্গ হল ব্যক্তির পূর্বে ঘটে যাওয়া কোনো কর্মের জন্য নিন্দা করা।

মানুষের মধ্যে বিকাশ 
উপহাস সম্ভবত শুধুমাত্র মানুষের মধ্যেই দেখা যায়। যদিও কিছু প্রাণীর মধ্যে হাসির মতো আচরণ দেখা যায়, তবে মানুষই একমাত্র প্রাণী, যে অন্যকে কটাক্ষ বা ঠাট্টা করতে হাসি ব্যবহার করে।

শিশুদের বেড়ে ওঠার সময় দেখা যায় যে, ছোটবেলায় তাদের সাধারণত উপহাস করার প্রবণতা থাকে না। তবে যখন শিশুরা একটু বড় হয়ে ভাই-বোনদের সঙ্গে প্রতিযোগিতা করে; বন্ধু-বান্ধবদের সঙ্গে মেশে এবং সামাজিকভাবে নিজেকে প্রমাণ করতে চায়—তখন উপহাসের প্রবণতা দেখা যায়। এই ধরণের আচরণে অনেক সময় দেখা যায়: স্কুলে সহপাঠীদের নিয়ে ঠাট্টা-মশকরা, কৈশোরে বড়দের সঙ্গে ঝগড়া বা স্বাধীনতা দাবি করার সময়; কারও আচরণ বা চেহারাকে নকল করে তাকে ছোট করে দেখা।

উপহাসের একটা সাধারণ পদ্ধতি হচ্ছে ক্যারিকেচার অর্থাৎ কারো আচরণ বা চেহারাকে অতিরঞ্জিতভাবে নকল করা। অনেকে মনে করেন যে, এতে মানুষ খুব তাড়াতাড়ি মুখ বা অভিব্যক্তি বুঝতে শেখে, যা আদিম যুগে বেঁচে থাকার জন্য কাজে লাগত। ক্যারিকেচার থেকেই অনেক রসিকতা বা কৌতুক সৃষ্টি হয়। কিন্তু যদি এতে বেশি রাগ বা বিদ্বেষ মিশে যায়, তখন তা কেবল রসিকতা না থেকে নিন্দা বা অপমানের রূপ নেয়।

উপহাসের পেছনে অনেক সময় এমন মানসিকতাও কাজ করে: নিজেকে রক্ষা করার জন্য অন্যকে ছোট করা (যাতে তার হুমকি কমে যায়)। কারো প্রতি জমে থাকা রাগকে রসিকতার মাধ্যমে প্রকাশ করা। কাউকে নিচু দেখিয়ে সমাজে তার মর্যাদা কমিয়ে দেওয়া। তবে উপহাস সবসময় খারাপ নয়। যদি তা সীমিত থাকে ও অন্যকে অপমান করা না হয়, তবে এটি অনেক সময় রাজনৈতিক ব্যঙ্গচিত্র বা নাটকে হাস্যরসের উপাদান হিসেবে ব্যবহার হয়। কিন্তু যখন শক্তিশালী কেউ দুর্বলদের উপহাস করে, তখন তা হয়রানি (বুলিং) হয় বা জুলুম।রিচার্ড বর্শে লি বর্ণনা করেছেন যে, বুশম্যান সংস্কৃতিতে উপহাস একটি সামাজিক উপাদান হিসেবে বিদ্যমান, যার উদ্দেশ্য হলো কোনো ব্যক্তি যখন কোনো নির্দিষ্ট ক্ষেত্রে সফল হন, তখন তাকে অহংকারী হয়ে ওঠা থেকে বিরত রাখা।

ইসলামে নিন্দা 
কুরআন

মহান আল্লাহ বলেন:"হে ঈমানদারগণ! এক সম্প্রদায় যেন অন্য সম্প্রদায়ের সঙ্গে ঠাট্টা-বিদ্রূপ না করে। হতে পারে তারা (যাদের উপহাস করা হচ্ছে) তাদের থেকে উত্তম। নারীরাও যেন অন্য নারীদের নিয়ে ব্যঙ্গ না করে; হতে পারে তারা অধিক উত্তম। তোমরা একে অপরকে দোষারোপ করো না এবং পরস্পরকে অপমানজনক উপাধিতে ডেকো না। ঈমান আনার পর পাপাচারী নামে ডাকা নিকৃষ্টতম কাজ। আর যারা তওবা না করে, তারা অবশ্যই সীমালংঘনকারী। (সূরা হুজরাত: ১১)আয়াতের তাফসিরে ইবনে জারীর বলেন: "আল্লাহ মুমিনদের একে অপরের সঙ্গে ঠাট্টা ও ব্যঙ্গ করার সব রূপ নিষিদ্ধ করেছেন। তাই কোনো মুমিনের জন্য অন্য মুমিনকে তার দারিদ্র্য, পাপ বা অন্য কোনো কারণে উপহাস করা বৈধ নয়।" 

আল্লাহ আরও বলেন:"যারা মুমিনদের দান-খয়রাতের ব্যাপারে কটাক্ষ করে এবং যারা কেবল নিজেদের সামর্থ্য অনুযায়ী (দান) দেয়, তাদের নিয়ে যারা উপহাস করে, আল্লাহও তাদের সঙ্গে বিদ্রূপ করবেন এবং তাদের জন্য রয়েছে যন্ত্রণাদায়ক শাস্তি"। (সূরা তওবা: ৭৯)আল্লাহ আরো বলেন:"দুর্ভোগ (রয়েছে) প্রত্যেক অপবাদকারী ও উপহাসকারীর জন্য। যে সম্পদ সংগ্রহ করে এবং তা বারবার গুনে। সে মনে করে যে, তার সম্পদ তাকে চিরস্থায়ী করবে। না (চিরস্থায়ী করবে না), তাকে নিশ্চয়ই নিক্ষেপ করা হবে হুতামাহতে (ধ্বংসকামী অগ্নিতে)। (সূরা হুমাযাহ: ১-৪)এসব আয়াতের তাফসিরে বলা হয় যে: হুমাযা হল সেই ব্যক্তি, যে অন্যদের ইশারায় অপমান করে এবং লুমাযা হল সেই ব্যক্তি, যে কথার মাধ্যমে অন্যের দোষ ধরে। 

আল্লাহ আরও বলেন:"নিশ্চয়ই অপরাধীরা মুমিনদের নিয়ে হাসাহাসি করে এবং যখন তাদের পাশ দিয়ে যেত, তখন তারা চোখ টিপে ইঙ্গিত করে। যখন তাদের পরিবারের কাছে ফিরে আসে, তখনও (তাদের নিয়ে) হাসি-তামাশা করে।  যখন মুমিনদের দেখে, তখন বলে: 'এরা তো বিভ্রান্ত!' কিন্তু তারা মুমিনদের তত্ত্বাবধায়ক ছিল না। অতএব আজ মুমিনরা অবিশ্বাসীদের নিয়ে হাসবে"। (সূরা মুতাফফিফীন: ২৯-৩৪)এসব আয়াতের মাধ্যমে প্রমাণিত হয় যে, যারা দুনিয়ায় নিয়ে বিদ্রূপ করে, তারা কিয়ামতের দিনে নিজেরাই ব্যঙ্গ ও উপহাসের শিকার হবে। 

আল্লাহ আরও বলেন:"যাতে কোনো আত্মা না বলে যে, ‘হায়! আমি আল্লাহর ব্যাপারে যে গাফিলতি করেছিলাম তার জন্য আফসোস! বরং আমি তো উপহাসকারীদের অন্তর্ভুক্ত ছিলাম। (সূরা যুমার: ৫৬)ইবনে কাসির বলেন: এই আয়াতে বোঝানো হয়েছে যে, সে দুনিয়ায় ঈমানদারদের নিয়ে ব্যঙ্গ-বিদ্রূপ করত এবং সৎকর্মকে তুচ্ছ জ্ঞান করত।

হাদিস 
আয়িশা থেকে বর্ণিত, তিনি বলেন:"আমি একবার আল্লাহর নবীর সামনে একজন ব্যক্তির কথা উল্লেখ করে। তিনি বললেন: 'আমি এটা পছন্দ করি না যে, আমি কাউকে (এভাবে) বর্ণনা করি; এমনকি এর বিনিময়ে যদি আমার এত এত সম্পদও দেওয়া হয়।' আয়িশা বলেন, আমি বললাম, ‘হে আল্লাহর রাসূল, সফিয়া তো বাস্তবেই এমন-এমন।’ তখন নবীজি বললেন, 'তুমি এমন একটি কথা বলেছ, যা যদি সমুদ্রের পানির সঙ্গে মিশানো হতো, তবে তা সমুদ্রকেও নষ্ট করে দিত। এ হাদিস ব্যঙ্গ-বিদ্রূপ ও কারো শারীরিক দোষ নিয়ে কটাক্ষ করার কঠোর নিষেধাজ্ঞার ইঙ্গিত দেয়। 

আবু জর গিফারী থেকে বর্ণিত, তিনি বলেন:"একবার আমি এক ব্যক্তিকে তার মায়ের নামে কটূক্তি করলাম। তখন আল্লাহর রাসূলআমাকে বললেন: ‘হে আবূ যার! তুমি কি তোমার ভাইকে তার মায়ের নামে অপমান করেছ? নিশ্চয়ই তোমার মধ্যে এখনো অজ্ঞতা (জাহেলিয়াতের চিহ্ন) রয়ে গেছে। তোমাদের অধীনস্থদের প্রতি সদয় হও; কারণ তারা তোমাদের ভাই। তোমরা যা খাও, তাদেরও তা খাওয়াও; যা পরো, তাদেরও তা পরাও। আর তাদের এমন কাজের ভার দিও না, যা তারা সহ্য করতে পারবে না। যদি দাও, তবে তাদের সাহায্য করো।" আব্দুল্লাহ ইবনে মাসউদের পা খুব চিকন ছিল। একদিন বাতাসে তার পা নড়ছিল, সাহাবিরা তা দেখে হাসতে লাগলেন। তখন নবী বলেন:"তোমরা কি তার চিকন পা দেখে হাসছো? আল্লাহর কসম! কিয়ামতের দিন তার এই দুই পা মিজানে (তুলাদণ্ডে) পাহাড়ের চেয়েও ভারী হবে।"আল্লাহর রাসুল আরও বলেন:"কোনো মুসলমানের জন্য অপর মুসলমানকে তুচ্ছজ্ঞান করা যথেষ্ট পাপ। প্রত্যেক মুসলমানের রক্ত, সম্পদ ও সম্মান অপর মুসলিমের জন্য হারাম।"

তথ্যসূত্র

বহিঃসংযোগ 

 
 
 

হহজ

মানব আচরণ
পরপীড়ন
দুর্ব্যবহার